RO Jurnalul Oficial al Uniunii Europene C 328/3

Rezumatul Avizului Autorităţii Europene pentru Protecţia Datelor referitor la propunerea de regulament al Parlamentului European şi al Consiliului privind măsurile structurale de ameliorare a rezilienţei instituţiilor de credit din Uniunea Europeană şi propunerea de regulament al Parlamentului European şi al Consiliului privind raportarea şi transparenţa operaţiunilor de finanţare prin instrumente financiare

(Textul integral al prezentului aviz poate fi consultat în engleză, franceză și germană pe site-ul AEPD www.edps.europa.eu)

2014/C 328/03

1. Introducere

1. La 29 ianuarie 2014, Comisia a adoptat două propuneri privind reglementarea sistemului bancar european: o propunere de regulament al Parlamentului European şi al Consiliului privind măsurile structurale de ameliorare a rezilienţei instituţiilor de credit din UE („propunerea privind rezilienţa instituţiilor de credit”) (1) şi o propunere de regulament al Parlamentului European şi al Consiliului privind raportarea şi transparenţa operaţiunilor de finanţare prin instrumente financiare („propunerea privind transparenţa operaţiunilor de finanţare prin instrumente financiare”) (2). Propunerile fac parte dintr-o amplă revizuire a reglementării şi supravegherii financiare, pe care UE o efectuează încă de la declanşarea crizei financiare. Acestea conţin norme care împiedică cele mai mari şi mai bine dezvoltate bănci să desfăşoare activităţi de tranzacţionare pe cont propriu, acordă autorităţilor de supraveghere prerogativa de a impune acestor bănci separarea anumitor activităţi de tranzacţionare cu potenţial de risc de activităţile lor de primire de depozite şi urmăresc creşterea transparenţei anumitor tranzacţii în sectorul bancar paralel. Propunerile sunt însoţite de o singură analiză a impactului şi au fost adoptate împreună sub forma unui pachet.

2. Fiecare dintre propuneri implică prelucrarea de date cu caracter personal, inclusiv publicarea detaliilor despre persoanele care au făcut obiectul unor sancţiuni în urma încălcării normelor propuse. Prin urmare, este regretabil faptul că AEPD nu a fost consultată înaintea adoptării propunerilor, astfel cum se prevede la articolul 28 alineatul (2) din Regulamentul (CE) nr. 45/2001 (3). AEPD recunoaşte scopul legitim în materie de politici publice care stă la baza acestor propuneri şi apreciază faptul că sunt avute în vedere unele măsuri de protecţie a datelor. Cu toate acestea, există mai multe domenii care necesită o atenţie sporită acordată drepturilor persoanei.

4. Concluzie

19. AEPD se bucură să constate că aspectele protecţiei datelor au fost luate în considerare într-o oarecare măsură în cadrul propunerilor şi recomandă o mai mare integrare a respectării dreptului la viaţă privată şi la protecţia datelor cu caracter personal, prin următoarele modificări: (a) includerea unei dispoziţii generale potrivit căreia toate operaţiunile de prelucrare a datelor cu caracter personal în conformitate cu propunerile de regulament să facă obiectul normelor stabilite în Directiva 95/46/CE şi Regulamentul (CE) nr. 45/2001; (b) stabilirea în propunerea privind transparența operaţiunilor de finanţare prin instrumente financiare a unui termen maxim corespunzător pentru păstrarea informațiilor cu caracter personal de către contrapărţile la o operaţiune de finanţare prin instrumente financiare; (c) în ceea ce privește dispozițiile de derogare de la obligația de confidențialitate și de păstrare a secretului profesional în propunerea privind transparența operaţiunilor de finanţare prin instrumente financiare, ar trebui (i) să se clarifice dacă datele cu caracter personal sunt cuprinse sau nu în domeniul de aplicare al acestei derogări şi, dacă da, să se includă o menţiune potrivit căreia datele respective pot fi prelucrate numai în scopuri compatibile şi în conformitate cu normele aplicabile privind protecţia datelor; (ii) să se clarifice dacă transferurile de date cu caracter personal către ţări terţe este avut sau nu în vedere şi, dacă da, să se adauge o menţiune potrivit căreia un astfel de transfer poate fi efectuat numai în conformitate cu prevederile naţionale care transpun articolele 25 şi 26 din Directiva 95/46/CE; (d) clarificarea faptului că puterea de a emite o avertizare publică privind persoanele identificate nu trebuie exercitată automat, ci mai degrabă în funcţie de caz şi în mod adecvat şi proporţional; (e) în ceea ce privește dispozițiile referitoare la publicarea sancţiunilor, ar trebui (i) să se includă în ambele regulamente o cerinţă privind analizarea fiecărui caz şi a circumstanţelor specifice ale acestuia separat, pe baza principiului necesităţii şi proporţionalităţii înainte de luarea deciziei de a face publică identitatea persoanei sancţionate; şi (ii) să se menţioneze o perioadă maximă de păstrare pe site-urile autorităţilor competente a datelor cu caracter personal făcute publice ca parte a informării cu privire la sancţionare.

Adoptat la Bruxelles, 11 iulie 2014. Giovanni BUTTARELLI Adjunctul Autorităţii Europene pentru Protecţia Datelor

(1) COM(2014) 43 final.

(2) COM(2014) 40 final.

(3) A se vedea documentul de politică AEPD: The EDPS as an advisor to EU institutions on policy and legislation: building on ten years of experience (AEPD în calitate de consilier al instituțiilor UE pe probleme de politici și legislație: consolidarea unei experiențe de zece ani), 4 iunie 2014, disponibil pentru consultare pe site-ul AEPD www.edps.europa.eu